KIRJALLINEN KYSYMYS E-2008/98

esittäjä(t): María Sornosa Martínez (GUE/NGL) komissiolle

(30. kesäkuuta 1998)

Aihe: Yhtäläisten mahdollisuuksien periaatteen loukkaaminen kalastusoikeuksien saamisessa Albufera de Valencian alueelle

Albufera de Valencian alueella, joka on Euroopan tärkeimpiä kosteikkoja ja joka on luokiteltu direktiivin 79/409/ETY(1) (lintudirektiivi) mukaisesti erityisten suojelutoimien alueeksi, joten se kuuluu direktiivillä 92/43/ETY(2) (elinympäristödirektiivi) luotuun Natura 2000 -verkostoon, on sovellettu erityistä kalastusoikeusjärjestelmää, sillä vuonna 1250 kuningas Jaakko I Valloittaja myönsi useille Catarrojan, El Palmarin ja Sillan veljeskunnille luvan soveltaa tätä järjestelmää. Veljeskuntien jäsenten perimysoikeus siirtyy tavan mukaan isältä pojalle. Ehtona ei ole kuitenkaan veljeskuntaan kuuluminen. Tapaan on tehty kolme poikkeusta, sillä kolme naista on onnistunut saamaa kyseisen etuoikeuden.

Järviosuuksien jakaminen kalastusta varten toteutetaan joka vuosi heinäkuun toisena sunnuntaina ja osuuksia kutsutaan "redolineiksi".

Viisi naista on yrittänyt vuodesta 1994 lähtien saada oikeuden kalastaa järvellä ja veljeskunnat ovat antaneet aina kieltävän vastauksen. Tällä hetkellä nämä naiset ovat kääntymässä tuomioistuimen puoleen.

Tällainen tilanne loukkaa miesten ja naisten tasa-arvoisen kohtelun periaatetta ja on miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun direktiivin 76/207/ETY(3) sekä Amsterdamin sopimuksen 2, 3, ja 114 artiklan vastainen, joihin on sisällytetty yhtäläisten oikeuksien ja mahdollisuuksien tavoite.

1. Onko komissio tietoinen näistä asioista?

2. Eikö komissio katso, että tällainen tilanne on direktiivin 76/207/ETY ja Amsterdamin sopimuksen 2, 3 ja 114 artiklan vastainen?

3. Voiko komissio soveltaa aiemmin annetun direktiivin mukaisesti ja unionista tehdyn sopimuksen noudattamisen takaajana direktiiviä ja tukea tällä tavoin yhtäläisten mahdollisuuksien periaatetta ja "mainstreaming" -politiikkaansa tässä tapauksessa?

4. Mihin toimiin komissio aikoo ryhtyä asiassa?

Komission jäsenen Pádraig Flynninkomission puolesta antama vastaus

(11. syyskuuta 1998)

1. Komissio ei ollut tietoinen parlamentin jäsenen ilmoittamasta tilanteesta.

2. Annettujen tietojen mukaan veljeskuntien harjoittama kalastaminen Albufera de Valencian alueella näyttäisi olevan taloudellista toimintaa EY:n perustamissopimuksessa tarkoitetussa merkityksessä. On kuitenkin luultavaa, että nämä kalastajat toimivat itsenäisinä ammatinharjoittajina eivätkä työsuhteessa. Tällöin heihin ei sovelleta parlamentin jäsenen mainitsemaa miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa 9 päivänä helmikuuta 1976 annettua neuvoston direktiiviä 76/207/ETY. Lisäksi komissio huomauttaa parlamentin jäsenelle, että Amsterdamin sopimus ei ole vielä voimassa, eikä sen rikkomisesta näin ollen voida tässä yhteydessä puhua. On vakiintuneen oikeuskäytännön mukaista(4), että yksityishenkilöillä ei ole 2 ja 3 artiklan määräysten perusteella samoja oikeuksia, joita he voivat vaatia kansallisessa tuomioistuimessa. Tuleva Amsterdamin sopimuksen 141 artikla puolestaan ei koske itsenäisiä ammatinharjoittajia.

Sitä vastoin miesten ja naisten tasa-arvoisen kohtelun periaatteen soveltamisesta itsenäisiin ammatinharjoittajiin, maatalousalalla toimivat ammatinharjoittajat mukaan lukien, ja itsenäisinä ammatinharjoittajina toimivien naisten suojeluun raskauden ja synnytyksen perusteella 11 päivänä joulukuuta 1986 annetun direktiivin 86/613/ETY(5) mukaisesti jäsenvaltioiden on sovellettava tasa-arvoisen kohtelun periaatetta itsenäisiin ammatinharjoittajiin mahdollisuuksissa harjoittaa taloudellista toimintaa.

3. - 4. Komissio pyytää parlamentin jäsentä lähettämään sille tarkempia tietoja kyseisestä tilanteesta, jotta se voisi arvioida, onko mainittu toimintatapa yhteisön lainsäädännön mukainen.

Komissio muistuttaa vielä parlamentin jäsenelle, että EY:n perustamissopimuksen 169 artiklassa ei anneta komissiolle toimivaltaa ryhtyä velvollisuuden täyttämättä jättämisestä johtuviin oikeustoimiin jäsenvaltioita vastaan, silloin kun yhteisön lainsäädäntöä ovat rikkoneet yksityiset tahot. Komission tämänhetkisten tietojen mukaan Espanjan viranomaisia ei voida syyttää mistään velvollisuuden täyttämättä jättämisestä. Niiden, joiden kohdalla tasa-arvoisen kohtelun periaatetta on rikottu, on itse saatettava asia kansallisten tuomioistuinten käsiteltäväksi. Jos yhteisön lainsäädännön tulkinnassa on epäselvyyksiä, kansalliset tuomioistuimet voivat EY:n perustamissopimuksen 177 artiklan nojalla pyytää yhteisön tuomioistuinta ratkaisemaan asian.

(1) EYVL L 103, 25.4.1979, s.1.

(2) EYVL L 206, 22.7.1992, s. 7.

(3) EYVL L 39, 14.2.1976, s. 40.

(4) Asia 126/86 Giménez Zaera (Kok. 1987, s. 3697, 2 artikla); asia C-78/90 Sociétés Compagnie Commerciale de l'Ouest (Kok., s. I-1847, 3 artikla).

(5) EYVL L 359, 19.12.1986.